Share this...

Linkedin

Τον απόλυτο τρόμο σκόρπισε μία γυναίκα σε Άγιο Δημήτριο και Άλιμο -Πλησίασε μητέρα σε πολυσύχναστο σημείο, χαράκωσε το αγοράκι της που είναι μόλις δυόμιση μηνών με αιχμηρό αντικείμενο που έκρυβε τα χέρια της κι εξαφανίσθηκε στο πλήθος.

(Ρομίνα Ξύδα – Μάνος Μεϊμαράκης/protothema.gr)

Τρίτη απόγευμα, 10 Ιουλίου, γύρω στις επτά το απόγευμα. Μία μητέρα, κρατώντας στην αγκαλιά της το μόλις δυόμισι μηνών μωρό της μπαίνει σε μεγάλο εμπορικό κέντρο στην περιοχή του Αγίου Δημητρίου και στέκεται μπροστά από το μεγάλο γυάλινο ασανσέρ.

Δίπλα της κόσμος πολύς, λίγοι επιλέγουν τις κυλιόμενες σκάλες για την επίσκεψή τους στους τρεις ορόφους με τα καταστήματα, τα καφέ, τα εστιατόρια και τον μεγάλο παιδότοπο.

Δίπλα της στέκει μία γυναίκα πάνω από πενήντα ετών, μετρίου αναστήματος, με ξανθά μαλλιά και μαύρα ρούχα. Κρατάει στα χέρια της ένα καρότσι για ψώνια και στις προθέσεις της την απόλυτη φρίκη.

Λίγα δευτερόλεπτα μετά, με ταχυδακτυλουργικές κινήσεις και χωρίς να την αντιληφθεί κανείς, χαρακώνει τα γυμνά πατουσάκια του μωρού με κάποιο αιχμηρό αντικείμενο, το μωρό αρχίζει να κλαίει ασταμάτητα, η μητέρα του προσπαθεί να το ηρεμήσει ούσα ανίκανη να καταλάβει τι έχει συμβεί.



Η γυναίκα με τα μαύρα ρούχα, για κλάσματα δευτερολέπτου, χτυπάει στην πλάτη το μωρό υποδυόμενη ότι θέλει να το ηρεμήσει κι ύστερα εξαφανίζεται ανάμεσα στο πλήθος.

Η μητέρα του μωρού ανακαλύπτει τώρα ότι τα πόδια του είναι χαρακωμένα, από τις πατούσες του τρέχει αίμα, δεν μπορεί να συνειδητοποιήσει τι έχει συμβεί, ύστερα καταλαβαίνει και τρέχει εμβρόντητη στους άνδρες ασφαλείας του εμπορικού κέντρου.

Μαθαίνει ότι η ίδια γυναίκα έχει κάνει ακριβώς στο ίδιο σημείο, πως νωρίτερα, την ίδια ημέρα, η άγνωστη αυτή γυναίκα είχε επιτεθεί με τον ίδιο ακριβώς τρόπο σε ακόμη δύο βρέφη μέσα σε κατάστημα παιδικών ρούχων και παιχνιδιών:

“Όταν το κατάλαβα άρχισα να κλαίω ένιωσα απαίσια, ένιωσα απειλή προς το παιδί μου” δηλώνει σοκαρισμένη στο protothema.gr η μητέρα του βρέφους _ η οποία εδώ και μία βδομάδα δεν μπορεί να διώξει από τα μάτια της τα δάκρυα και την οργή από την ψυχή της _ και συνεχίζει:

“Αν είχα αντιληφθεί εγκαίρως τι έκανε στο παιδί μου κι εγώ δεν ξέρω πώς θα αντιδρούσα. Τι θα γινόταν αν αυτό το τέρας τραυμάτιζε το παιδί μου σε κάποιο άλλο σημείο όπως λόγου χάρη στο λαιμό; Φοβάμαι πλέον να βγω έξω μόνη μου με το μωρό. Τρέμω να βρεθώ ανάμεσα σε κόσμο”.

Η νεαρή μητέρα αμέσως μετά το περιστατικό επισκέφθηκε τον παιδίατρο της οικογένειας προκειμένου το παιδί να υποβληθεί στις απαραίτητες αιματολογικές εξετάσεις καθώς σε τέτοιες περιπτώσεις ελοχεύει πάντα πάντα ο κίνδυνος μετάδοσης κάποιου λοιμώδους αιματογενούς νοσήματος.

Σύμφωνα με πληροφορίες η γυναίκα που επιτέθηκε στα μωρά στο εν λόγω εμπορικό κέντρο έχει επιτεθεί σε ακόμη ένα μωρό το οποίο βρισκόταν με τη μητέρα του σε μεγάλο πολυκατάστημα του Αλίμου. Για την ώρα, η αστυνομία την αναζητά και όλοι ελπίζουν στην άμεση σύλληψη και καταδίκη της καθώς η συγκεκριμένη “κυρία” αποτελεί κάτι παραπάνω από δημόσιο κίνδυνο.

Όπως άλλωστε παρατήρησε πολύ εύστοχα μία μητέρα από την περιοχή του Αλίμου: “Όταν χαρακώνεις μωρά δεν μπορεί να είσαι άνθρωπος παρά ένα κτήνος που του αρμόζει η πιο μεγάλη, η πιο απόλυτη τιμωρία…”